– Ako trebate nekog zatvoriti, zatvorite mene, a pustite sve ove ljude. Sve ovo smišljeno je kako bi se mene spriječilo u parlamentarnim i predsjedničkim izborima – kazao je gradonačelnik Milan Bandić na zagrebačkom Županijskom sudu tijekom istražnog ročišta na kojem se odlučivalo o Uskokovu zahtjevu da se njemu i jedanaestero njegovih suosumnjičenika odredi istražni zatvor.

Ta Bandićeva rečenica u konačnici mu nije puno pomogla, jer je sudac istrage Zdenko Posavec prihvatio zahtjev Uskoka da se istražni zatvor odredi dvanaestorici osumnjičenika koji su u 12.30 sati dovedeni pred njega. Istražni zatvor Bandiću, Slobodanu Ljubičiću i Miru Laci određen je zbog mogućeg utjecaja na svjedoke i opasnosti od ponavljanja djela, dok je ostalim osumnjičenicima određen zbog mogućeg utjecaja na svjedoke. U konkretnom slučaju, što se tiče Bandića, to znači da on iz pritvora ne može izići dok god je gradonačelnik, a kako se čulo, on je poručio da ostavku nikada neće dati.

Prihvaćena jamčevina od 7,5 milijuna kuna

Sudac istrage prihvatio je jamčevinu za Petra Pripuza u iznosu od 7,5 milijuna kuna, što konkretno znači da će Pripuz moći izaći iz pritvora kada uplati jamčevinu te kada rješenje o određivanju istražnog zatvora postane pravomoćno. Jamčevine u pojedinačnom iznosu od 100.000 kuna odobrene su i Miru Laci i Ivanu Markusu.

Tužiteljstvo je najavilo da će tijekom istražnog postupka biti ispitano 270 svjedoka, kazali su i da su tražili blokadu imovine, ne precizirajući o kome je točno riječ. Inače, nakon što su u ponedjeljak Bandić i ostali osumnjičenici ispitani u Uskoku, četvero onih koji su iznijeli obranu i priznali krivnju pušteno je da se brane sa slobode i Uskok u odnosu na njih nije tražio određivanje istražnog zatvora.

Odvjetnik Milana Bandića, Krešimir Krsnik, po izlasku iz županijskog suda, a prije nego što je objavljena odluka o zadržavanju u pritvoru, kazao je da "baš i nije zadovoljan". – Nismo uopće dobili prijedlog istražnog zatvora pa je zato došlo do prekida. Ali nismo iznenađeni, preiskusni smo odvjetnici i nismo iznenađeni jer stalno govorimo o modusu operandi državnog odvjetništva – kazao je Krsnik te dodao da će reagirati kada dobiju odluku.

Foto: Goran Stanzl/Pixsell i Getty Images

"Ovo nisu teška kaznena djela"

– Bilo je naporno i dugo. Ne znam je li ijedan predmet tako dugo trajao, a bilo je vrlo malo izgubljenog vremena. Izrečen je čitav niz argumenata. Dosad se u našoj dugoj praksi, a neki radimo i 35 godina, nije se dogodio predmet takvog nesrazmjera između težina djela koje se stavlja okrivljenicima i svih popratnih radnji koje se u povodu toga provode. Najveća mjera ugrožavanja okrivljenika u postupku je upravo istražni zatvor. Mjera lišenja slobode najteža je mjera kojom se na najgori način ugrožavaju ljudska prava. Ovdje je predložen istražni zatvor za 14 ljudi, od 16. Za dvojicu koji su nešto iskazali protiv drugih, za njih nije zatražen istražni zatvor. Za sve druge jest – kazao je Veljko Miljević, odvjetnik Slobodana Ljubičića.

– Ovo nisu teška kaznena djela, niti u smislu pribavljene imovinske koristi koja se gotovo nikome ne stavlja na teret. Govori se o šteti koja nije utvrđena – dodao je Miljević i dodao da su branitelji ponudili jamčevinu koja "nekoliko puta prelazi iznos te navodne štete koja je pričinjena po točki jedan kojom je obuhvaćeno prvih osam okrivljenika". Odvjetnici su ponudili i mjere opreza. Miljević tvrdi da je USKOK povrijedio načelo razmjernosti. – Nadamo se da će sud imati sluha i ne povesti se za tim što se od nedjelje radi opsadno stanje. Napravljene su sve moguće pretrage po ZKP-u kod svih okrivljenika – kazao je Miljević.

I Nobilo ušao u obranu Petra Pripuza

Nakon što su u ponedjeljak tijekom dana dali iskaz u USKOK-u, na slobodu su pušteni Dragutin Kosić, ravnatelj Ustanove za upravljanje sportskim objektima, Ante Dodig, direktor Gradske plinare koji je u međuvremenu dao neopozivu ostavku, Koraljka Rožanković-Uremović, djelatnica gradskog odjela za pravne poslove u Gradskom uredu za imovinskopravne poslove, te Ines Bravić, zamjenica pročelnice za imovinskopravne poslove. USKOK istražni zatvor za njih nije tražio te će se oni u daljnjem tijeku postupka braniti sa slobode i to zato što su njih četvero iznijeli svoje obrane te priznali ono što im se stavlja na teret. U obranu Petra Pripuza ušao je i odvjetnik Anto Nobilo, što je cijelu priču učinilo dodatno zanimljivom, pogotovo kad se u obzir uzme da je Krešimir Krsnik, branitelj Milana Bandića, u nekoliko navrata posljednjih dana kazao kako se ne može oteti dojmu da je uhićenje Bandića trebalo skrenuti pozornost s početka suđenja Josipu Perkoviću i Zdravku Mustaču u Münchenu.

Osvrćući se na te Krsnikove izjave, Nobilo je prije početka ročišta, u svom stilu, komentirao: – Čuo sam da ovo suđenje ima zadatak zasjeniti ono u Münchenu, pa sam se ja preselio ovamo.

Cijeli slučaj pratite na specijalu Uhićen Milan Bandić

>>USKOK objavio za što se sve terete uhićeni, Bandića sumnjiče da je pet puta trgovao utjecajem

>>Bandić je ovo i očekivao, bio je pripremljen

>>Evo koji su projekti Bandićev veliki plus, a što mu zamjeraju